AlexejDobrolubov/national_council_slovak_2010 huggingface dataset:
46. schôdza NR SR - 2.deň - B. popoludní
Dátum: 2026-01-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

140. Ďakujem, Veronika, za tvoj príspevok. Naozaj veľmi správne si upozornila na to, že polovica vládnych návrhov, ktoré sa tu predkladajú, je oprava ich predošlých pamfletov a nedorobkov. Je to tak aj v prípade cestného zákona, ktorý opravuje poslanecký návrh Ľubomíra Vážneho z jesene minulého roku. Koľko sme tu mali minulý rok noviel Trestného zákona? Minimálne štyri, lebo zakaždým to bolo zbabrané. Kto na jeseň ratoval živnostníkov kvôli transakčnej dani? A kto tu teraz hovorí o úprave odvodov? Sú to všetko vaše návrhy zákonov, ktoré ste zbabrali. No a ďalšie návrhy zákonov zasa len napomáhajú kadejakým kšeftárom a podvodníkom, ako napríklad novela zákona o verejnom obstarávaní, kde sa zasa bude súťažiť menej transparentne, kde bude ťažšie podávať námietky a podobne. Kvôli vašim návrhom zákonov ekonomika stagnuje. Minulý rok ste vybrali o 1,8 miliardy eur menej, ako ste naplánovali, o 1,8 miliardy. A namiesto toho, aby ste riešili daňové úniky, lebo sme okrem iného aj centrum podvodov v Európskej únii, tretina veľkých podvodov v EÚ má spojitosť nejakú so Slovenskom, namiesto toho, aby ste znížili výšku škody pri daňových trestných činoch, tak vy riešte rokovací poriadok a oblečenie. No a keďže celý ten rokovací poriadok je postavený v takom autoritárskom a normalizačnom duchu, tak len čakám, kedy príde pozmeňovák, že to oblečenie vlastne budú rovnošaty. To by si aspoň na ministerstve obrany, na ministerstve kultúry alebo možno šéfka STVR prišli na svoje, že by za pár desiatok tisíc mohli dať nejakému svojmu kamarátovi navrhnúť nejakú pravú slovenskú tradičnú pracovnú rovnošatu a žiadnu... (Prerušenie vystúpenia časomerom.) (Potlesk.)
46. schôdza NR SR - 2.deň - B. popoludní
Dátum: 2026-01-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

114. Michal, veľmi správne si upozornil na to, že pokutu, ktorú si dostal za nosenie trička, bola naozaj len svojvôľa vedenia Národnej rady a že to nemalo žiadnu oporu v rokovacom poriadku. Táto alebo koalícia sa často ohradzuje tým, že tie diskusie sú dlhé. Práve vďaka našim dlhým diskusiám sú dnes chránené aj ústavné práva tisícov Slovákov, ktorí sa vyslovili za zákaz hazardu. Vďaka našim siahodlhým diskusiám v decembri je stopnutý zákon o hazarde. Vďaka našim diskusiám a upozorneniam dnes pán poslanec Čellár predložil pozmeňovák, vďaka ktorému si pán Raši bude môcť pripnúť aj slovenskú vlajku na sako, lebo ten zákon bol tak zbabraný, že ani slovenský znak, ani slovenskú vlajku ste si na sako nemohli pripnúť. A vraj sa tu nestíhajú prerokúvať zákony. Vy viete, aké zákony sú zaradené na tejto schôdzi, čo predkladáte? Napríklad taká SNS predkladá návrh zákona, že na akúkoľvek budovu, akúkoľvek ruinu vo vlastníctve štátu musí byť zavesená slovenská vlajka. Našťastie to včera stiahol. Iný návrh zákona od poslanca Barteka zavádza nový trestný čin hanobenia vojnových hrobov, ktorý sa s tou problematikou vysporiada tak, že za poškodenie vojnových hrobov budú ešte nižšie tresty, ako sú tomu v súčasnosti. To toto je tá pomoc ľuďom? To takéto zákony tu potrebujeme schvaľovať? Ak by ste povedali, že idete schváliť odvolanie ministrov alebo odvolanie vlády, tak to sú jediných osem bodov na programe tejto schôdze, ktoré majú naozaj zmysel a ktoré pomôžu tejto republike. Odvolanie ministrov a odvolanie vlády, k tomuto sa treba postaviť. (Potlesk.)
46. schôdza NR SR - 2.deň - A. dopoludnia
Dátum: 2026-01-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

44. Pani poslankyňa, veľmi správne ste povedali, že priority tejto vlády sú úplne otočené. Sme toho svedkami od začiatku tohto volebného obdobia, kedy riešia len a len seba. Ale postupom času naozaj strácajú súdnosť a vyvrcholilo to jednak v decembri tým, že riešili osobnú pomstu a rušenie Úradu na ochranu oznamovateľov, no a to, čím začínajú tento rok, zmenou rokovacieho poriadku. Riešia veci, ktoré nechcú ani sami poslanci. Tou, tou prvou vecou je ospravedlnenie alebo teda urážky poslancov. Už dnes roky rokúce je v § 139 rokovacieho poriadku, ktorý máte všetci v laviciach, uvedené, že ktorýkoľvek poslanec sa cíti dotknutý alebo urazený nejakým iným poslancom, má možnosť obrátiť sa na mandátový a imunitný výbor. Ak sa daný poslanec neospravedlní, Národná rada, 150 poslancov, môže uložiť tisíceurovú pokutu. Za dva roky, za viac ako dva roky tento inštitút nikdy nikto nevyužil, ale vy ho idete ešte precizovať, a to aj na výroky mimo pléna. Zároveň tie priority. Hneď na začiatku v § 9a v ods. 1 hovoríte, že poslanec musí dodržiavať ústavu a zákony. Sankcia? Žiadna. Ale za to, že bude chodiť v pléne v tričku alebo v mikine, bude vykázaný, je možné, že mu bude uložená sedemtisícová pokuta. Takže za porušenie ústavy alebo zákona tento parlament neudelí nikomu žiadnu sankciu, ale za tričko alebo mikinu, alebo rifle, alebo tenisky až do sedemtisíc eur. To sú priority tejto vlády. Aby ste riešili dary poslancov, ktoré získavajú od kdejakých špekulantov, to nie. Aby ste riešili konflikt záujmov, v ktorom dennodenne mnohí ste, tak to nie. Alkohol v parlamente nie, ale... (Prerušenie vystúpenia časomerom.)
46. schôdza NR SR - 2.deň - A. dopoludnia
Dátum: 2026-01-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

18. Pán podpredseda, správne ste spomenuli, že Národná rada pred sebou tlačí 190 návrhov zákonov a je to naozaj len a len vinou tejto vládnej koalície, pretože množstvo z nich sú odvolávania členov vlády a vyslovenie nedôvery, ktoré sa tu tlačí niekoľko mesiacov, sú to rôzne voľby, ktoré táto koalícia nie je schopná uskutočniť. Zároveň štvrtina návrhov zákonov uzrela svetlo sveta fakticky v momente, keď prišla do Národnej rady, lebo štvrtina zákonov bola schválená v skrátenom legislatívnom konaní. Samozrejme, že v takom prípade vzbudia väčšiu pozornosť, veď nikto ich pár dní pred rokovaním ešte ani nevidel. Argumentujete tu, že poslanci alebo poslanecké kluby sa majú vyjadrovať prostredníctvom svojich expertov k jednotlivým návrhom zákonov a to sa v 90 % percentách aj deje. Tých 10 % sú paradoxne návrhy, ktoré postrádajú akúkoľvek odbornosť, práve naopak, sú, je to zhmotnená arogancia moci, babráctvo a rozpor s dobrými mravmi. Či už je to novela trestných kódexov alebo zbabraná energopomoc, alebo zbabraná konsolidácia, ktorá len a len zaťažuje bežných obyvateľov, či je to transakčná daň, sú to všetko návrhy zákonov, ktoré majú celospoločenský dosah a ktoré sú pripravené vrcholne neodborne a naozaj je tam zhmotnená tá arogancia moci, babráctvo a neschopnosť.
46. schôdza NR SR - 2.deň - A. dopoludnia
Dátum: 2026-01-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

4. Ďakujem veľmi pekne. Tento návrh naozaj pokračuje v demontáži demokracie. Zažívame to už druhý rok. Naozaj aj tento návrh bude vďaka opozícii zase raz musieť byť opravovaný okrem iného aj z dôvodu, že tento návrh zakazuje na oblečení mať pripnuté štátnu vlajku alebo štátny znak, aj to bude sankcionované. No ale čo je úplne najhoršie, je to, že zasahuje do slobody slova. Sú tu mnohí poslanci, ktorí veľmi sympatizujú napríklad s Danielom Bombicom, obhajujú jeho slobodu slova. Ale to, že poslanec v televízii, na proteste alebo na videu na sociálnej sieti povie niečo, čo sa súčasnej koalícii nebude páčiť, tak skupina približne siedmich poslancov na mandátnom a imunitnom výbore bude rozdávať niekoľkotisícové pokuty, čo je absolútne neprípustné.
46. schôdza NR SR - 1.deň - B. popoludní
Dátum: 2026-01-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

201. Ďakujem veľmi pekne. Áno, koalícia lamentuje, že nestíha schvaľovať zákony, kvôli tomu je potrebné skracovať čas. Tak, prosím pekne, v tomto roku vychádza 254 pracovných dní. Bežní ľudia pôjdu do práce 254 pracovných dní. Viete, koľkokrát pôjdete do práce vy? Šesťdesiat sedem dní. Ale napriek tomu, aby ste si zaradili ďalšiu schôdzu, nie, vy ste si schválili, že v tomto roku sa stretneme päťkrát. A že nestíhate schvaľovať zákony, ono je na jednej strane aj veľmi dobré, že nestíhate schvaľovať zákony, lebo ruku na srdce, čo ste tu schválili? Amnestiu pre zločincov? Premlčanie množstva trestných činov? Zrušenie obvinení alebo obžalôb, že ste zrušili Úrad špeciálnej prokuratúry, Naku, že si ministri stihli zdvojnásobiť platy, že ste stihli tri konsolidačné balíčky, zaviesť transakčnú daň a tak ďalej? To je málo. Vy ešte viac takýchto návrhov zákonov potrebujete schváliť? Kvôli tomu potrebujete skracovať rozpravu? A ešte aj tú jednu vymoženosť, ktorú ste deklarovali, že nebude nutné čítať pozmeňovacie návrhy, tak aj to v prípade, že tu vláda príde so skráteným legislatívnym konaním, samozrejme nikto o tom návrhu nič nevie, poslanci nestihnú logicky predložiť pozmeňujúci návrh do začiatku, do otvorenia rozpravy, v takom prípade budú musieť čítať celý pozmeňujúci návrh a tento čas im ešte aj z tých úbohých pätnástich minút, ktoré má poslanec v priemere k dispozícii, tak ešte aj to sa mu bude ukrajovať. Naozaj klobúk dole.
46. schôdza NR SR - 1.deň - B. popoludní
Dátum: 2026-01-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

184. Pán poslanec Dostál, ďakujem za vaše vystúpenie. Mrzí ma, ako vás aj vašich kolegov táto koalícia využila pri niekoľkomesačnej participácii na spísaní novely rokovacieho poriadku, kde vás naozaj využili na drobnú, mravčiu, úradnícku robotu. Napriek tomu sa vám podarilo pár dobrých vecí presadiť. My, naše hnutie, nám je vyčítané, že takýchto pracovných skupín sa dlhodobo nezúčastňujeme a má to svoj dôvod, hovoril som to aj v jeseni, že skrátka koalícia naozaj nemá to svedomie, je jej to úplne jedno, využije vás. Presvedčili ste sa o tom v jeseni, keď poza váš chrbát si tam presadili skrátenie rečníckych časov či zrušenie tretieho čítania. No a dnes je to násobne-násobne horšie a naozaj ma mrzí, že aj tých pár drobných kozmetických úprav, ktoré sa vám podarilo presadiť, vám vyhodili. No ale naozaj je to tak, že pre vládnu koalíciu nechať v parlamente opitého poslanca to je úplne v poriadku. Ale nechať poslanca rokovať v mikine, tak to nie, to je na pokutu. Prijímať dary, ak poslanci budú prijímať dary od kdejakých špekulantov, to je pre vládnu koalíciu v poriadku, ale prísť v rifliach nie, to je na pokutu. Ak poslanec bude hlasovať v príkrom rozpore so svojím osobným záujmom a verejným záujmom, ako to bolo napríklad v prípade podpredsedu Tibora Gašpara, ktorý si v zime pred Vianocami sám sebe udelil amnestiu, to je v poriadku. Ale akonáhle príde poslanec v teniskách, tak to nie, to už je na pokutu. Toto sú naozaj priority tejto vládnej koalície a je to obrovská hanba.
46. schôdza NR SR - 1.deň - B. popoludní
Dátum: 2026-01-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

164. Ďakujem veľmi pekne. Táto vládna koalícia naozaj rieši len seba, vidíme to od začiatku volebného obdobia, či to boli novely trestných kódexov, ktorých, ktorými svojich členov a svojich kamarátov vysekali spod obžalôb alebo obvinení, rozprášením Úradu špeciálnej prokuratúry a Naky, aby sa už nič do budúcna nevyšetrovalo, popritom zavedenie konsolidácie, aby bolo z čoho kradnúť, zrušenie Úradu na ochranu oznamovateľov. Mnohí koaliční poslanci sa však zrejme cítili ukrivdení, že na nich nikto nemyslí, že oni schytávajú v regiónoch tie facky, že nedokážu tým ľuďom povedať, čo je na ich vládnutí vlastne dobré a prospešné pre ľudí, lebo táto vláda je tu len pre seba. A tak si povedali, že bolo by dobré skrátiť ten čas opozícii, aby tých argumentov zaznievalo čoraz menej, aby ich ľudia nekonfrontovali a tak prišli s báječným nápadom skrátiť ten čas. A naozaj to zosekanie na 37,5 hodiny je zarážajúce aj z toho dôvodu, že do tohto času zarátavajú nielen faktické poznámky, ale aj prednes pozmeňovacích a doplňujúcich návrhov. Je to explicitne napísané aj v § 30 ods. 5, takže tá najväčšia vymoženosť, ktorá prešla prvým čítaním na jeseň, že poslanci už nebudú musieť doslovne čítať svoje pozmeňovacie a doplňujúce návrhy, sa ruší, nielenže sa čas bude stopovať, ako je tomu dnes, ale prednes sa bude zarátavať do času. Čiže poslanec, ktorý má v priemere 15 minút k danému bodu, tak ešte si ukrojí aj tým, že bude čítať pozmeňovací návrh. Toto je jasný krok k tomu, aby sa podávalo ešte menej pozmeňujúcich a doplňujúcich návrhov, aby naozaj tu bola len jednovláda tejto koalície a nikoho iného.
46. schôdza NR SR - 1.deň - B. popoludní
Dátum: 2026-01-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

126. Ďakujem pekne. Po 15. máji sa toto už naozaj nebude miesto na diskusiu, to už nebude parlament, to bude len obyčajná hlasovňa a bohohlasovňa. Sa čudujem, že tu nezavediete elektronický systém, že len zašleme mail, či sme za, alebo proti nejakým návrhom zákona, lebo tá diskusia sa tu úplne vynulováva. Hovoríte o slušnosti, ale jediné, čo riešite, je oblečenie poslancov namiesto toho, aby ste riešili alkohol. No ale základom je naozaj obmedzenie diskusie. Zavádzate 37 a pol hodiny, čo v priemere vychádza 15 minút na jedného poslanca a ešte aj ten úbohý časový fond si dávate poistku, že aj to môžete skrátiť na 12 a pol hodiny. A takou perličkou je, že skrátenie času na, v priemere päť minút na jedného poslanca si zavádzate pri skrátených legislatívnych konaniach. Pri tých návrhoch, o ktorých nikto nič nevie, tak o návrhu na skrátené legislatívne konanie bude môcť každý rozprávať maximálne päť minút. To isté obmedzenie sa bude týkať aj v návrhoch, ktoré sú v druhom čítaní opakovane, čiže o návrhoch vrátených prezidentom. No a výška pokuty. Tak tu si, prosím, uvedomme, že výška pokuty vo všeobecnosti reflektuje závažnosť nejakého protispoločenského konania. Ak dnes niekto ide stotridsiatkou cez obec, dostane 800-eurovú pokutu. Ale ak niekto si opakovane oblečie tričko alebo mikinu v pléne, tak tá pokuta sa môže vyšplhať na jeden poslanecký plat, na šesťtisíc eur. Tak mi povedzte, v čom je nebezpečné konanie, keď niekto príde v tričku alebo v mikine alebo v rifliach do pléna, aká je tá spoločenská nebezpečnosť v porovnaní s tým, keď niekto ide stotridsiatkou cez obec? (Potlesk.)
46. schôdza NR SR - 1.deň - B. popoludní
Dátum: 2026-01-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

64. Pán predseda, kto sa bojí slov, nemá vládnuť. Skracovanie rečníckeho času nie je o žiadnom efektívnom riadení, ale o vašej slabosti a o slabosti vládnej koalície. Nemáte žiadne argumenty pri mnohých zákonoch a tak si tu vydupávate pokoj a ticho ako v nejakej knižnici. Ale toto nie je žiadna ani meditačná miestnosť. Parlament je miesto na diskusiu. Preto sa tak aj volá parlament, odvodené od francúzskeho slova parlé - rozprávať. Takže táto koalícia pokračuje zase len v tom, že rieši len seba a pohodlie svojich poslancov. Hovoríte, že chcete umožniť schválenie zákonov riadnym legislatívnym procesom. Vy ste pritom tí, ktorí štvrtinu zákonov schválili v skrátenom legislatívnom konaní. Vy ste tí, ktorí takto pred rokom zrušili celú jednu schôdzu. Parlament má zasadať neustále. Máme tu v priemere 68 rokovacích dní, ešte aj tie ste si minulý rok poriadne skrátili. Tá, to, akým spôsobom ľudia vnímajú parlament, vnímajú skôr cez to, že vy skracujete rozpravy, vy neotvárate výbory, vy nezvolávate mimoriadne schôdze na odvolávanie ministrov alebo celej vlády. Skrátenie rečníckeho času na 15 minút je o to horšie, že tam sú zarátané aj faktické poznámky. Diskutovať neznamená vyjadriť sa k jednému predkladanému návrhu zákona, ale konfrontovať aj ostatných rečníkov, že ten, skrátenie času je úplne od veci a to isté, čo sa týka pokút. Za prekročenie rýchlosti o 100 km je osem... (Prerušenie vystúpenia časomerom.)
43. schôdza NR SR - 13.deň - B. popoludní
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Pani poslankyňa Plaváková spomínala si, že koalícia za rukojemníkov berie obete trestných činov. O tých rukojemníkov je po dnešku omnoho viac. Vláda sa najprv zastrájala, že celý tento návrh je o pomoci obetiam, ale opak je pravdou. Po dnešku totiž fakticky nebude možné odsúdiť členov organizovaných zločineckých skupín, pretože sudcom po novom fakticky zakazujú prihliadať na dôkazy zvnútra mafiánskych skupín. Pretože tieto dôkazy prinášajú kajúcnici no a samozrejme 99 % z nich v minulosti v akomkoľvek inom svojom trestnom konaní niečo zamlčali alebo v niečom klamali. Takže obete po novom nielenže nedostanú na Úrade na ochranu obetí žiadnu pomoc, lebo úrad nemá žiadnych odborníkov, žiadne know-how, ani financie, ale navyše budú tieto obete zas a znova šikanované aj samotnými páchateľmi, ktorí ostanú nepotrestaní.
43. schôdza NR SR - 13.deň - B. popoludní
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Ďakujem, Gábor a som rád, že si spomenul neschopnosť prezidenta, ktorá naozaj nasvedčuje, že HLAS a prezident sú z rovnakého neschopného cesta, je totiž neuveriteľné ako HLAS zas a znova naskakuje na smerácke vidly. Najprv Matúš Šutaj Eštok osobne príde s tým, že predloží návrh na zrušenie Úradu na ochranu oznamovateľov korupcie, za čo dva týždne schytáva všetku kritiku a namiesto toho, aby pán prezident teraz si podržal návrh zákona a pridal k všetkým tým argumentom aj svoj pohľad na vec, tak zákon obratom vráti do Národnej rady, aby ho koalícia stihla schváliť. No a čo za túto láskavosť dostal? Tak spakruky dostal vyjadrenie Andreja Danka aj Roberta Fica, aký je to zradca a ako mu už, ako už nemôže rátať s ich podporou v budúcich prezidentských voľbách. No a takto dopadnú všetci zradcovia a platí to o zradcoch, ktorí dali košom SMER-u alebo tejto koalícii. Pekne si SNS so SMER-om vykosťujú HLAS a verím, že takto podobne dopadnú aj zradcovia slovenského národa, ktorí nepracujú pre ľudí, ale pre seba a svojich mafiánskych kamarátov. (Potlesk.)
43. schôdza NR SR - 13.deň - B. popoludní
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Vážení občania, štvrtá vláda Roberta Fica vás dnes večer obetovala. Uprostred adventu vás položili na oltár ako obetu pre pokojný spánok Tibora Gašpara a podobných mafiánov. Položili vás na oltár ako obetného baránka pre pohodlie organizovaného zločinu. Táto koalícia zvysoka kašle na vaše problémy. Viac ako dva týždne sa venuje pomste a zrušeniu Úradu na ochranu oznamovateľov korupcie a ešte aj ten horálkový paragraf, o ktorý ste vážení občania dva roky prosili kolenačky túto vládu, tak aj ten odporne zneužila len na to, aby sa mohla prepašovať amnestiu pre Tibora Gašpara a to na čo doplatia všetci občania v tejto republike bude také sťaženie odsúdenia členov organizovaných zločineckých skupín, že bude zázrak, ak sa nejakého mafiánskeho grázla ešte vôbec podarí odsúdiť a prečo? Lebo sudcom táto vláda zakazuje prihliadať na dôkazy z vnútra mafiánskych skupín. Táto vláda touto novelou zakazuje sudcom prihliadať na dôkazy z vnútra mafiánskych skupín a strana HLAS alebo lepšie povedané Handra-SD sa dnes naozaj vyfarbila. Tá strana, ktorá sa totálne vykašľala na zdravie ľudí, lebo prednejšie sú jej kšefty so záchrankami, tá strana, ktorá sa totálne spreneverila svojim predvolebným sľubom o lacnejších potravinách a lacnejších energiách, tak poslanci tejto strany sa dnes večer doslova, ale že doslova radšej pobili za pohodlie mafiánov ako za vás. Hnus táto strana Handra-SD.
43. schôdza NR SR - 13.deň - A. dopoludnia
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

126. Navrhujete, aby dôkazy od ľudí, ktorí v akomkoľvek inom trestnom konaní buď nehovorili pravdu, alebo niečo zamlčali, nemohli byť brané do úvahy. Mali ste radšej napísať do marenia volebnej kampane , že kto klamal v kampani nemôže sa stať prezidentom alebo byť vo vedení Národnej rady. To by bolo výstižnejšie. A v tejto súvislosti tretie strany dostávajú pokuty pár stovák eur za porušenie pravidiel volebnej kampane alebo ich nedostávajú vôbec. Že, pán minister? A štátna volebná komisia takisto udeľuje pokuty okolo tisíc eur, ale vy z toho robíte trestný čin a ešte na základe situácie, kedy boli ľudia len motivovaní k tomu, aby šli voliť. To sú desiatky stanovísk štátnej volebnej komisie, že výzva k voľbám bez toho, aby hovorila, koho konkrétne treba voliť, nie sú volebnou kampaňou.
43. schôdza NR SR - 13.deň - A. dopoludnia
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

112. Ďakujem veľmi pekne za faktické poznámky. Naozaj je to tak. Kým v niektorých prípadoch musia rušiť celú inštitúciu, pretože si s ňou nevedia dať rady, tak zrušiť súdnictvo by bolo až príliš trúfalé. A keďže tých káuz majú toľko a bolo by potrebné ovplyvňovať obrovské množstvo sudcov, vyriešili to tým spôsobom, že sudcom v zásade prikážu, ako majú rozhodovať, resp. im zakážu, aké dôkazy nesmú brať do úvahy. A tým spôsobom zmaria naozaj že stovky trestných konaní.
43. schôdza NR SR - 13.deň - A. dopoludnia
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

94. Podpredseda Národnej rady Tibor Gašpar je obžalovaný a tým posledným, kto mu, kto mu bráni, je vlastne sudca. Táto vládna koalícia sa pokúsila sudcov – v úvodzovkách – kúpiť už pred dvoma mesiacmi, keď im schválila extra odmeny jubilejné, avšak evidentne to nepomohlo, a tak si vládna koalícia povedala, že, že vlastne určí, ako majú sudcovia rozhodovať, a to tak, že im natvrdo povie, aké dôkazy nemôžu brať do úvahy . Nielenže nemôžu brať do úvahy dôkazy od osôb, ktoré v minulosti v akomkoľvek inom trestnom konaní hovorili nepravdu, alebo keď niečo nepovedali, pritom je jedným zo základných práv alebo zásad v trestnom konaní, že obvinený a obžalovaný nemusia vypovedať. Stačí, že akýkoľvek kajúcnik nevypovedá, mlčí, tým pádom nepovie všetky relevantné skutočnosti a jeho svedectvo nebude môcť byť brané do úvahy. To je to najhoršie na tomto celom.
43. schôdza NR SR - 13.deň - A. dopoludnia
Dátum: 2025-12-11
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

64. Táto koalícia mohla po veľmi dlhom čase konečne spraviť niečo prospešné pre ľudí, že by obmedzila drobnú kriminalitu, ale nie. Tak ako sfušovala energopomoc, tak ako dva týždne rušila celú inštitúciu kvôli osobnej pomste, tak takto sa teraz mstí kajúcnikom. Totižto tá zmena, ktorá je navrhnutá v Trestnom poriadku, znamená, že akýkoľvek kajúcnik je osoba, ktorá bola sama obvinená z nejakého trestného činu. Je na 99 % isté, že taká osoba vo svojom konaní niečo zamlčala alebo v niečom klamala. Kvôli tomu, aby objasnila inú, závažnejšiu trestnú činnosť, začala spolupracovať. Týmto, čo tu teraz koalícia navrhla, skrátka vypnú všetkých kajúcnikov, lebo každý jeden kajúcnik minimálne vo svojom konaní niečo zamlčal alebo v niečom klamal. To znamená, že trebárs pán Mako keďže vo svojom trestnom konaní niečo zamlčal alebo nepovedal nejakú pravdu, v každej inej výpovedi, kde usvedčuje iných páchateľov, jeho výpoveď nebude môcť byť braná do úvahy a nebude považovaná za dôkaz. To je tá najväčšia odpornosť.